b'\n_START_ARTICLE_\nR\xc3\xa0dio 4\n_START_SECTION_\nHist\xc3\xb2ria\n_START_PARAGRAPH_\nR\xc3\xa0dio 4 va ser creada durant la transici\xc3\xb3 espanyola, el 1976, impulsada per Rafael Anson, llavors director de l\'ens p\xc3\xbablic, i es va decidir que a difer\xc3\xa8ncia de les altres emissores de RNE (Radio 1 -actualment Radio Nacional-, Radio 2 -actualment Radio Cl\xc3\xa1sica- i Radio 3), R\xc3\xa0dio 4 emetria la seva programaci\xc3\xb3 \xc3\xadntegrament en catal\xc3\xa0. Aix\xc3\xb2 va suposar que R\xc3\xa0dio 4 fos la primera r\xc3\xa0dio p\xc3\xbablica en catal\xc3\xa0 de la hist\xc3\xb2ria i la segona emissora, despr\xc3\xa9s de R\xc3\xa0dio Olot, que emet\xc3\xa9s en aquesta llengua despr\xc3\xa9s de la Guerra Civil espanyola. Pere Nin Vilella, que era el Cap de Programes de RNE a Catalunya, va ser el responsable de les primeres graelles de programaci\xc3\xb3 de l\'emissora. La primera emissi\xc3\xb3 va ser el 13 de desembre del 1976, coincidint amb la nit de Santa Ll\xc3\xbacia, amb les veus, entre d\'altres, de V\xc3\xadctor Alexandre, Maria Matilde Almendros i Enric Frigola._NEWLINE_Al principi del 2006, la direcci\xc3\xb3 de Radio Televisi\xc3\xb3n Espa\xc3\xb1ola (RTVE) va anunciar un pla de sanejament que recollia, entre altres mesures, el tancament de R\xc3\xa0dio 4. Els treballadors, amb el suport d\'oients, sindicats, partits pol\xc3\xadtics i altres organismes socials, es van mobilitzar contra aquesta mesura, amb protestes i manifestacions amb el lema "R\xc3\xa0dio 4 \xc3\xa9s viva". L\'any 2007, el nou director de RNE, Santiago Gonz\xc3\xa1lez, va anunciar que no es tancaria l\'emissora._NEWLINE_El 2011 va celebrar el seu 35\xc3\xa8 aniversari en una festa a l\'Hotel Vela de Barcelona, on van actuar Andrea Motis, Joan Chamorro Group i Marc Marzenit DJ Set, entre d\'altres.\n_START_SECTION_\nProgramaci\xc3\xb3\n_START_PARAGRAPH_\nLa seva programaci\xc3\xb3 \xc3\xa9s \xc3\xadntegrament en catal\xc3\xa0 i de car\xc3\xa0cter generalista.'